Vel er fylgst með íslenska hópnum sem kominn er til Tókýó á Ólympíuleikana. COVID-19 smit hafa komið upp hjá einhverjum keppendum og starfsliði annarra þjóða í Tókýó, nú þegar aðeins fjórir dagar eru þar til leikarnir verða settir.
Ásgeir Sigurgeirsson sem keppir í skotfimi á laugardag er kominn inn í Ólympíuþorpið í Tókýó og dvelur þar þangað til næsta mánudag þegar hann fer aftur heim til Íslands. Guðni Valur Guðnason sem keppir í kringlukasti er í þessum skrifuðu orðum á ferðalagi til Japans frá Íslandi. Guðni Valur mun svo fara í æfingabúðir íslenska hópsins í Tama City, sem er í útjaðri Tókýó. Þar eru núna sundfólkið Anton Sveinn McKee og Snæfríður Sól Jórunnardóttir ásamt þjálfurum sínum og sjúkrateymi Íslands. Allir í íslenska hópnum eru skimaðir daglega fyrir COVID-19, hvort sem er í Ólympíuþorpinu eða í Tama City. Hópurinn er auk þess hitamældur reglulega og þarf að skila inn upplýsingum um heilsufar. Setningarhátíð Ólympíuleikanna í Tókýó fer fram kl. 11:00 að íslenskum tíma á föstudag. Keppni er þó þjófstartað á miðvikudag þegar keppni í fótbolta hefst. Sýnt verður frá keppni Ólympíuleikanna alla daga leikanna á rásum RÚV. Sérstakir samantektarþættir verða svo á hverjum degi klukkan 20 mínútur í átta á RÚV sem nefnast Ólympíukvöld. Þá sendir íþróttadeild RÚV frá sér hlaðvarp í Tókýó alla daga leikanna, það fyrsta á fimmtudag. Það verður jafnframt flutt á Rás 2 á virkum dögum klukkan 10 mínútur yfir sex.
Tveir leikir voru spilaðir í úrvalsdeild karla í fótbolta í gærkvöld. KR og Breiðablik gerðu 1-1 jafntefli í Reykjavík. Kjartan Henry Finnbogason kom KR yfir en Höskuldur Gunnlaugsson jafnaði fyrir Blika. Þá tryggði Steven Lennon FH 1-0 sigur á Fylki með marki tólf mínútum fyrir leikslok. Sigurinn var kærkominn fyrir FH-inga sem höfðu ekki unnið í sjö leiki í röð fyrir sigurinn í gærkvöld. Síðast vann FH leik í deildinni 17. maí á móti HK. Þrettándu umferð deildarinnar lýkur í kvöld þegar Leiknir fær Stjörnunar í heimsókn og Keflavík og Víkingur eigast við.
Vel er fylgst með íslenska hópnum sem kominn er til Tókýó á Ólympíuleikana. COVID-19 smit hafa komið upp hjá einhverjum keppendum og starfsliði annarra þjóða í Tókýó nú þegar aðeins fjórir dagar eru þar til leikarnir verða settir.